b"\n_START_ARTICLE_\nMarie Boivin\n_START_SECTION_\nBiografia\n_START_PARAGRAPH_\nMarie Anne Victoire Gillain va n\xc3\xa9ixer el 1773 a Versalles. Va ser educada en una escola de monges a \xc3\x89tampes, on el seu talent va captar l'inter\xc3\xa8s de la princesa Isabel de Fran\xc3\xa7a, germana del rei Llu\xc3\xads XVI. Quan l'escola va ser destru\xc3\xafda durant la Revoluci\xc3\xb3 francesa, es va passar tres anys estudiant anatomia i obstetr\xc3\xadcia._NEWLINE_Els seus estudis van quedar interromputs quan es va casar amb el bur\xc3\xb2crata del govern Louis Boivin, el 1797. Louis Boivin va morir poc despr\xc3\xa9s, deixant Marie sense diners i amb una filla. Va esdevenir llevadora en un hospital local i el 1801 va assolir la pla\xc3\xa7a de superintendenta. Va conv\xc3\xa8ncer Jean-Antoine Chaptal perqu\xc3\xa8 cre\xc3\xa9s una escola especial d'obstetr\xc3\xadcia. Boivin va continuar estudiant medicina i es va fer alumna, assistenta i amiga de Marie-Louise Lachapelle. Boivin va rebre el seu diploma el 1800._NEWLINE_Quan el seu marit va morir, va retornar a Par\xc3\xads per ajudar Mme. Lachapelle a La Maternit\xc3\xa9. Durant aquesta \xc3\xa8poca va portar una relaci\xc3\xb3 molt estreta amb el Dr. Chaussier. A causa de la gelosia de la seva amiga Mme. Lachapelle, Mme. Boivin va abandonar el seu c\xc3\xa0rrec el 1811, i va rebutjar l'oferta d'ocupar la pla\xc3\xa7a de Mme. Lachapelle, seguint la seva mort el 1822. Va acceptar una feina a l'hospital de Par\xc3\xads per a dones necessitades. Els pr\xc3\xb2xims anys va fer de codirectora o directora en nombrosos hospitals, incl\xc3\xb2s l'Hospital General de Seine-et-Oise (1814), un hospital militar temporal (1815), l'Hospice de la Maternit\xc3\xa9, i la Maison Royale de Sant\xc3\xa9. Tamb\xc3\xa9 va participar en diverses societats m\xc3\xa8diques. Va publicar llibres i articles sobre les seves investigacions. El seu M\xc3\xa9morial de l'art des accouchements (1817) es va editar diverses vegades i es va convertir en un llibre de text popular.\n_START_SECTION_\nContribucions\n_START_PARAGRAPH_\nBoivin va inventar un pelv\xc3\xadmetre i un esp\xc3\xa8cul vaginal per poder dilatar la vagina i observar el c\xc3\xa8rvix. Els seus invents no sols van ajudar pacients, tamb\xc3\xa9 metges. Va ser una de les primeres a fer servir un estetoscopi per auscultar el cor d'un fetus. Va descobrir les causes de certs tipus d'hemorr\xc3\xa0gies, les causes d'alguns avortaments naturals i de malalties de la placenta i l'\xc3\xbater. Boivin tamb\xc3\xa9 va ser una de les primeres cirurgianes a amputar el c\xc3\xa8rvix en pacients amb creixements tumorals. Gr\xc3\xa0cies que Boivin va innovar i practicar cirurgies amb gran habilitat en el camp de la ginecologia, les universitats alemanyes es van obrir a la idea que les dones poguessin aprendre ginecologia._NEWLINE_Des del 1812 fins al 1823, Boivin va publicar moltes obres, tant originals com traduccions. La primera edici\xc3\xb3 del Memorial de l'Art des Accouchemens va ser publicada el 1812. Inclo\xc3\xafa apunts de les classes de Marie-Louise Lachapelle i el llibre es feia servir com a manual per a estudiants de medicina i d'obstetr\xc3\xadcia. La tercera edici\xc3\xb3 de Memorial de l'Art des Accouchemens va ser tradu\xc3\xafda a diversos idiomes europeus. Els seus treballs sobre les causes de l'avortament va rebre una recomanaci\xc3\xb3 de la Reial Societat de Medicina de Bordeus. Tamb\xc3\xa9 va publicar articles sobre els seus propis casos i sobre l'esp\xc3\xa8cul en butlletins de la Facultat de Medicina i l'Academia Reial de Medicina de Par\xc3\xads. Boivin m\xc3\xa9s tard es va centrar en textos m\xc3\xa9s avan\xc3\xa7ats de ginecologia, com ara el Nouveau Trait\xc3\xa9 des Hemorragies de l'Uterus i Trait\xc3\xa9 de Maladies de l'Uterus et des Annexes, que va ser la seva obra m\xc3\xa9s important. Inclo\xc3\xafa 41 plaques i 116 figures que va acolorir ella mateixa."